До председателя на ЕНП

Г-н Доналд Туск

Уважаеми г-н Туск,

Приемете моите, и на Съюза на демократичните сили, най-искрени поздравления във връзка с избирането Ви за председател на ЕНП!

Тази партия е нашата силна общност в Европа, политическото ни семейство, в което заедно ще продължаваме да отстояваме ценностите си. Голямо признание от гражданите на Стария континент беше фактът, че ЕНП отново стана първа политическа сила и излъчи председател на Европейската комисия.

Ние, като най-старата партия – член на ЕНП от България, сме особено горди от тези постижения. Но не по-малко щастливи сме, че политик от Източна Европа оглави най-голямата партия в Общността!

Г-н Туск,

Вашата вдъхновяваща реч в Загреб очерта основните предизвикателства пред Европа в днешните динамични времена. Вие подчертахте опасността от популистката вълна, която може да завладее сърцата и умовете на голяма част от европейските граждани. Това е и основното притеснение на СДС. Ценностите, които защитаваме от създаването си преди 30 години, са насочени към демокрация, върховенство на закона свобода на личността и инициативата. Всичко това е застрашено от опасните популистки тенденции. Споделяйки притесненията Ви, ние поемаме ангажимент да Ви подкрепяме напълно и да работим заедно срещу популистите, за да запазим идеите и ценностите, които ни завещаха бащите на Обединена Европа.

Пожелаваме Ви успешен мандат!

 25.11.2019 г. С приятелски поздрав,

 Румен Христов,

 Председател на СДС